Van Olimpiese spele tot Baaise hospitale | News24
Van Olimpiese spele tot Baaise hospitale
Dr. Cameron McIntosh, Netcare Greenacres-hospitaal se nuwe oor-neus-en-keel-spesialis, open môre sy praktyk. Foto: WERNER HILLS
JARE gelede het hy sy oog op 'n Olimpiese medalje gehad, maar dr. Cameron McIntosh se nuwe doelwit is om die toekoms van mediese behandeling na die Baai te bring.
"Dit is 2016, en 'n spesialis moet die standaard vir mediese sorg bepaal," het 'n opgewonde McIntosh, nou 'n oor-neus-en-keel-spesialis, vertel by die Netcare Greenacres-hospitaal, waar sy "papierlose praktyk" Bay-E.N.T. amptelik geopen het.
In dié praktyk, verduidelik McIntosh, sal alles digitaal en doeltreffend werk.
"Pasiënte kan aanlyn vorms invul en stuur voor hul afspraak, of hulle kan dit hier op 'n iPad invul," het hy gesê. "Wanneer ek die pasiënt sien, kan hy op skerms sien hoe ek werk, en al my opmerkings word opgeneem deur stemverwante sagteware en na die rekenaar gestuur. Voorskrifte word ook direk na die apteek gestuur."
Dié stelsel gaan omtrent besig wees, omdat sy dagboek vir die volgende twee weke reeds propvol is.
"Ek is bietjie angstig, maar meer opgewonde – en ek is gereed om te begin werk. Dit is beslis die Here se hand dat ek so vinnig besig kan wees."
McIntosh, wat Suid-Afrika in 2008 by die Olimpiese spele in slalom-kanovaart verteenwoordig het, wil benewens sy praktykwerk voortgaan met navorsing oor rinoplastiek.
"Vir dié navorsing kombineer ek my sterkpunte, in sport en rinoplastiek, om uit te vind hoe verbeterde neusstruktuur ook 'n hulp in sportprestasie kan wees," het hy verduidelik.
"Ek beoog ook om die navorsing voort te sit by NMMU se hoëprestasie-sportkompleks. Ek het 'n gespesialiseerde masjien uit Duitsland gekoop wat atlete se nasale funksie toets.
"Volgens dié inligting sal ek probleme kan identifiseer en behandel – en dan toets of dit ook sportprestasie verhoog."
Met dié navorsing wil hy ook eendag kan spesialiseer in rinoplastiek.
"Ek wou dit egter na die Baai bring, want ek het voorheen hier gewerk en het 'n gesin. In Johannesburg kan ek dalk drie keer meer geld maak as spesialis, maar dan is ek in Johannesburg en neem ons net een vakansie per jaar. Hier is ons elke dag by die see."